CELEX: 32018R1559
Language: mt
Date: 2018-10-17 00:00:00
Title: Regolament ta' Implimentazzjoni tal-Kummissjoni (UE) 2018/1559 tas-17 ta' Ottubru 2018 li jikkonċerna l-awtorizzazzjoni ta' tintura tal-kemmun (Cuminum cyminum L.) bħala addittiv fl-għalf għall-ispeċijiet kollha tal-annimali (Test b'rilevanza għaż-ŻEE.)

18.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 261/16
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/1559
         tas-17 ta' Ottubru 2018
         li jikkonċerna l-awtorizzazzjoni ta' tintura tal-kemmun (Cuminum cyminum L.) bħala addittiv fl-għalf għall-ispeċijiet kollha tal-annimali
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1831/2003 tal-Parlament Ewropew u l-Kunsill tat-22 ta' Settembru 2003 fuq l-addittivi għall-użu fl-għalf tal-annimali (1), u b'mod partikolari l-Artikolu 9(2) tiegħu,
         Billi:
         
                     (1)
                  
                  
                     Ir-Regolament (KE) Nru 1831/2003 jipprovdi għall-awtorizzazzjoni ta' addittivi għall-użu fl-għalf tal-annimali.
                  
               
                     (2)
                  
                  
                     F'konformità mal-Artikolu 7 tar-Regolament (KE) Nru 1831/2003, tressqet applikazzjoni għall-awtorizzazzjoni ta' tintura tal-kemmun (Cuminum cyminum L.) bħala addittiv fl-għalf għall-ispeċijiet kollha tal-annimali. Mal-applikazzjoni ntbagħtu d-dettalji u d-dokumenti meħtieġa skont l-Artikolu 7(3) tar-Regolament (KE) Nru 1831/2003. L-applikant talab li dan l-addittiv jiġi kklassifikat fil-kategorija tal-addittivi “addittivi sensorji”.
                  
               
                     (3)
                  
                  
                     Fl-opinjoni tagħha tas-17 ta' April 2018 (2), l-Awtorità Ewropea dwar is-Sigurtà fl-Ikel (“l-Awtorità”) ikkonkludiet li skont il-kundizzjonijiet proposti tal-użu, tintura tal-kemmun (Cuminum cyminum L.) ma għandhiex effetti avversi fuq is-saħħa tal-annimali, fuq is-saħħa tal-bniedem jew fuq l-ambjent. L-Awtorità kkonkludiet li peress li ż-żerriegħa tal-kemmun hija universalment rikonoxxuta li tagħti t-togħma lill-ikel, u li l-funzjoni tagħha fl-għalf se tkun essenzjalment l-istess bħal dik fl-ikel, ma hemmx bżonn li jkun hemm iktar provi tal-effikaċja tagħha. Għalhekk, dik il-konklużjoni tista' tiġi estrapolata għall-għalf. L-Awtorità nnutat ukoll li għas-sikurezza tal-addittiv għall-utenti, ma jistax jiġi eskluż il-potenzjal li jista' jirrita l-ġilda u l-għajnejn. Barra minn hekk, l-addittiv fih varjetà ta' komposti magħrufa li jikkawżaw reazzjonijiet allerġiċi fil-persuni sensittivi. Għaldaqstant, tista' sseħħ is-sensitizzazzjoni. Konsegwentemnt, jenħtieġ li jittieħdu miżuri protettivi xierqa.
                  
               
                     (4)
                  
                  
                     L-Awtorità ma tqisx li hemm bżonn ta' rekwiżiti speċifiċi għas-sorveljanza ta' wara l-introduzzjoni fis-suq. Hija vverifikat ukoll ir-rapport dwar il-metodu tal-analiżi tal-addittiv fl-għalf li ġie ppreżentat mil-Laboratorju ta' Referenza stabbilit bir-Regolament (KE) Nru 1831/2003.
                  
               
                     (5)
                  
                  
                     Il-valutazzjoni ta' dak l-addittiv turi li l-kundizzjonijiet għall-awtorizzazzjoni, kif previsti fl-Artikolu 5 tar-Regolament (KE) Nru 1831/2003, huma sodisfatti. Għalhekk, jenħtieġ li l-użu ta' dan l-addittiv jiġi awtorizzat kif speċifikat fl-Anness ta' dan ir-Regolament.
                  
               
                     (6)
                  
                  
                     L-applikant ippropona livelli ta' użu għas-sustanzi kkonċernati lill-Awtorità. Wara li kkunsidrat dik il-proposta, l-Awtorità kienet tal-fehma li ċerti livelli ta' użu huma sikuri. Għall-fini tal-kontrolli uffiċjali tul il-katina alimentari, il-kontenut massimu rakkomandat tas-sustanza attiva jenħtieġ li jkun indikat fuq it-tikketta tal-addittiv fl-għalf.
                  
               
                     (7)
                  
                  
                     Jenħtieġ li l-fatt li l-użu tas-sustanza kkonċernata fl-ilma tax-xorb mhuwiex awtorizzat ma jipprekludix l-użu tagħha fl-għalf kompost li jingħata mal-ilma.
                  
               
                     (8)
                  
                  
                     Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Awtorizzazzjoni
            Is-sustanza speċifikata fl-Anness, li hija parti mill-kategorija tal-addittivi “addittivi sensorji” u mill-grupp funzjonali “komposti li jagħtu t-togħma”, hija awtorizzata bħala addittiv fl-għalf tal-annimali, soġġett għall-kundizzjonijiet stabbiliti f'dak l-Anness.
         
         
            Artikolu 2
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-17 ta' Ottubru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 268, 18.10.2003, p. 29.
         
            (2)  EFSA Journal 2018;16(5):5273
      
      
         
            ANNESS
            
                        Numru ta' identifikazzjoni tal-addittiv
                     
                     
                        Isem id-detentur tal-awtorizzazzjoni
                     
                     
                        Addittiv
                     
                     
                        Kompożizzjoni, formula kimika, deskrizzjoni, metodu analitiku
                     
                     
                        Speċi jew kategorija ta' annimal
                     
                     
                        Età massima
                     
                     
                        Kontenut minimu
                     
                     
                        Kontenut massimu
                     
                     
                        Dispożizzjonijiet oħra
                     
                     
                        Tmiem il-perjodu ta' awtorizzazzjoni
                     
                  
                        mg tas-sustanza attiva għal kull kg ta' għalf komplet b'kontenut ta' ndewwa ta' 12 %
                     
                  
                        
                           Kategorija: Addittivi sensorji. Grupp funzjonali: Komposti li jagħtu t-togħma
                        
                     
                  
                        2b161
                     
                     
                        —
                     
                     
                        Tintura tal-kemmun
                     
                     
                        
                           Kompożizzjoni tal-addittiv
                        
                        Tintura tal-kemmun ta' Cuminum cyminum L.
                        
                           Karatterizzazzjoni tas-sustanza attiva
                        
                        Tintura minn żerriegħa ta' Cuminum cyminum L. kif definit mill-Kunsill tal-Ewropa (1).
                        
                                    —
                                 
                                 
                                    98 % ± 0,5 % ta' taħlita ta' ilma/etanol (3:1, v/v);
                                 
                              
                                    —
                                 
                                 
                                    2 ± 0,5 % ta' komposti derivati mill-pjanti;
                                 
                              
                                    —
                                 
                                 
                                    flavonojdi totali ≤ 300 ppm;
                                 
                              
                                    —
                                 
                                 
                                    polifenoli totali ≤ 560 ppm;
                                 
                              
                                    —
                                 
                                 
                                    p-ment-3-en-7-al totali ≤ 8 ppm;
                                 
                              
                                    —
                                 
                                 
                                    markatur fitokimiku: 4-iso-propilbenżaldeid (kuminaldeid): 25 ± 5 ppm.
                                 
                              Forma likwida
                        Nru CoE 161
                        
                           Metodu tal-analiżi
                            (2)
                        
                        Għall-kwantifikazzjoni tal-markatur fitokimiku (4-iso-propilbenżaldeid) fl-addittiv tal-għalf: kromatografija b'fażi gassuża bid-detezzjoni tal-jonizzazzjoni tal-fjamma (GC-FID)
                     
                     
                        L-ispeċijiet kollha tal-annimali
                     
                     
                        —
                     
                     
                         
                     
                     
                        —
                     
                     
                        
                                    1.
                                 
                                 
                                    L-addittiv għandu jiġi inkorporat fl-għalf fil-forma ta' taħlita lesta minn qabel.
                                 
                              
                                    2.
                                 
                                 
                                    Fl-istruzzjonijiet għall-użu tal-addittiv u tat-taħlitiet lesti minn qabel, għandhom jiġu indikati l-kundizzjonijiet tal-ħżin u l-istabbiltà għat-trattament bis-sħana.
                                 
                              
                                    3.
                                 
                                 
                                    Fuq it-tikketta tal-addittiv għandu jiġi indikat dan li ġej:
                                    “Il-kontenut massimu rrakkomandat tas-sustanza attiva fl-għalf komplet b'kontenut ta' ndewwa ta' 12 %: 0,03 ml/kg ta' għalf”
                                 
                              
                                    4.
                                 
                                 
                                    Għall-utenti tal-addittiv u tat-taħlitiet lesti minn qabel, l-operaturi tan-negozju tal-għalf għandhom jistabbilixxu proċeduri operattivi u miżuri organizzattivi biex jindirizzaw ir-riskji potenzjali mill-inalazzjoni, mill-kuntatt mal-ġilda jew mill-kuntatt mal-għajnejn. Meta dawk ir-riskji ma jkunux jistgħu jiġu eliminati jew imnaqqsa kemm jista' jkun bi proċeduri u b'miżuri bħal dawn, għandu jintuża tagħmir protettiv personali, inkluż il-protezzjoni għan-nifs kif ukoll in-nuċċalijiet u l-ingwanti tas-sikurezza, meta jintużaw l-addittiv u t-taħlitiet lesti minn qabel.
                                 
                              
                     
                        Is-7 ta' Novembru 2028.
                     
                  
               (1)  Natural sources of flavourings - Ir-Rapport Nru 2 (2007)
            
               (2)  Id-dettalji dwar il-metodi tal-analiżi jinsabu fl-indirizz tal-Laboratorju ta Referenza li ġej: https://ec.europa.eu/jrc/en/eurl/feed-additives/evaluation-reports